Jurnalistul Cristian Tudor Popescu a reacționat dur după ce Arhiepiscopul Tomisului, ÎPS Teodosie, susține că "bărbații trebuie să aibă barbă", iar cei care nu au "sunt ciuntiți".
Potrivit ÎPS Teodosie, orice bărbat trebuie să aibă barbă, întrucât semnalează bărbăția. După cele menționate anterior, Cristian Tudor Popescu a venit cu o reacție virulentă la adresa lui.
După ce a fost întrebat marți seară, 27 februarie, la Radio Dobrogea, de ce poartă barbă preoții Bisericii Ortodoxe, ÎPS Teodosie a răspuns: "Aşa este firesc. Barba este lăsată pentru bărbaţi. Sunt şi excepţii, oameni spâni cărora nu le creşte barba şi sunt trişti unii dintre ei care ar vrea să aibă. Bărbatul trebuie să aibă barbă. Bărbaţii fără barbă sunt ciuntiţi. Orice bărbat ar trebui să poarte barbă, cu atât mai mult slujitorii Bisericii Ortodoxe. Ei trebuie să aibă chipul lui Hristos, care a purtat barbă".
În urma celor menționate de ÎPS Teodosie, Cristian Tudor Popescu a publicat un text pe pagina sa de Facebook, unde a comentat întregul subiect.
"Ultimul răcnet: Teodosie îi obligă pe bărbați să-și lase barbă, adică să fie asemenea Mântuitorului. Dar Iisus purta părul lung, cum rezultă din toate icoanele și picturile. De ce nu ne cere Îpîs să ne lăsăm și plete? De altfel, mă mir că se ia de bărbați. M-aș fi așteptat, mai degrabă, să interzică femeilor să se epileze pubian", a scris jurnalistul pe Facebook.